У паняцця ёсць і іншыя значэнні, гл. Генрых II.
**Генрых II Вялікадушны** (фр.: Henri II le Magnanime; 1207, Лёвен — 1 лютага 1248, Лёвен) — герцаг Брабанта з 1235 года. Сын Генрыха I і Мацільды Булонскай. Двор Генрыха размаўляў пераважна па-французску.

Біяграфія
---------

Св. Хрыстафор, Генрых I, Генрых II, Генрых III з «Monographie de l’Hôtel de ville de Louvain» Адольфа Эверартса (1872)
Працягваў распачатую бацькам палітыку пашырэння герцагства на ўсход, што прыводзіла да канфліктаў з Льежскім біскупствам, з аднаго боку, і да саюза з імператарам Фрыдрыхам II, з іншага. Дзякуючы саюзу Генрыха з імператарам у склад герцагства ўвайшло графства Далем. Вайна паміж біскупам Льежа і Лімбургскім домам, у якую апынуўся ўцягнуты Генрых, скончылася толькі ў 1243 годзе.

Генрых таксама аказаў уплыў на Гелдэрн і Галандыю ў перыяд кіравання непаўналетніх Атона II, графа Гелдэрна, сына сястры Генрыха Маргарыты, і Вільгельма II, графа Галандыі, сына сястры Генрыха Мацільды. У 1247 годзе Генрых адмовіўся на карысць апошняга ад нямецкай кароны.

Пасля смерці першай жонкі Марыі, дачкі Філіпа Швабскага, ён ажаніўся ў 1240 годзе з Сафіяй, дачкой ландграфа Цюрынгіі Людовіка IV. У тым жа годзе разгарэўся канфлікт з кёльнскім біскупам наконт Далема.

У 1247 годзе памёр дзядзька Сафіі Цюрынгскай, антыкароль Генрых Распэ. Пачалася вайна за цюрынгскую спадчыну, па выніках якой сын Генрыха і Сафіі Генрых Дзіцё стаў ландграфам Гесэна, заснаваўшы гесэнскую лінію Брабанцкага дому.

12 студзеня 1248 года, за некалькі дзён са смерці, першым у гісторыі Брабанта Генрых II апублікаваў хартыю (нідэрл.: landsprivilegie), якая гарантавала недатыкальнасць пэўных правоў падданых. У тым ліку Генрых адмовіўся ад права «мёртвай рукі», неадчужальнага права ўласнасці.

Генрых пахаваны разам з Сафіяй Брабанцкай у хоры царквы цыстэрцыянскага абацтва ў Вілер-ла-Віль. Гэтаму абацтву Генрых пачынаючы з 1236 года рабіў значныя дары ў выглядзе сельскагаспадарчых угоддзяў і лесу.

Шлюбы і дзеці
-------------

Генрых быў жанаты двойчы. Яго першай жонкай была Марыя Швабская, дачка Філіпа Швабскага і Ірыны Ангеліны, дачкі візантыйскага імператара Ісака II Ангела. У гэтым шлюбе нарадзіліся:

1. Мацільда, у шлюбе з
	1. (1237 год) графам Робертам I д’Артуа, братам караля Людовіка IX Святога.
	2. (не пазней за 31 мая 1254 года) за Гі II дэ Шаціёнам, графам дэ Сен-Поль
2. Беатрыса (1225 — 11 лістапада, 1288), у шлюбе з:
	1. (10 сакавіка 1241 года) Генрыхам IV Распэ, ландграфам Цюрынгіі;
	2. (лістапад 1247 года) Гільёмам III, графам Фландрыі (1224 — 6 чэрвеня 1251 года).
3. Марыя (1226-1256), у шлюбе з за Людвігам II Баварскім, была абезгалоўлена мужам па падазрэнні ў здрадзе. Пазней Людвіг прызнаў, што яго падазрэнні былі беспадстаўнымі і ў адкупленне граху ён заснаваў цыстэрцыянскі кляштар у Фюрстэнфельдбруку.
4. Маргарыта (пам. 14 сакавіка 1277 года), абатыса Хертогенталя, кляштара заснаванага яе бацькам у 1230 годзе.
5. Генрых, герцаг Брабанта
6. Філіп, памёр у маленстве

У другім шлюбе быў з Сафіяй Брабанцкай (20 сакавіка 1224 года — 29 мая 1275 года), дачкой ландграфа Цюрынгіі Людовіка IV і Св. Лізаветы Венгерскай. У гэтым шлюбе нарадзіліся:

1. Лізавета (1243 — 9 кастрычніка 1261), у шлюбе з Альбертам I, герцагам Браўншвайг-Люнебургскім.
2. Генрых (1244 — 1308), ландграф Гесэна з 1264 года,

Зноскі
------

1. 1 2  Erik Kooper «Medieval Dutch literature in its European context» ISBN 0-521-40222-0, 1994(недаступная спасылка)
2. 1 2 3 4 5 6  J. B. David «Vaderlandsche Historie», Лёвен, 1855, стар. 215—216
3. ↑  Bryce Dale Lyon «Studies of West European medieval institutions» 1978
4. ↑  H.P.H. Camps «De stadsrechten van graaf Willem II van Holland» ISBN 90-6550-219-X, 1989

|  |  |
| --- | --- |
| ⚙️   Тэматычныя сайты | The Peerage |
| Слоўнікі і энцыклапедыі | Allgemeine Deutsche Biographie |
| Генеалогія і некрапалістыка | Find a Grave · WikiTree · WikiTree · WeRelate · Sejm-Wielki.pl · Geni.com · Geni.com · Rodovid · genealogics.org |
| Нарматыўны кантроль | BPN: 34917615 · GND: 136851126 · ISNI: 0000 0000 5748 6401 · NTA: 379242672 · VIAF: 81128018 |